البشير الدامون

البشير الدامون (خلاق ف تطوان) كاتب و روائي مغريبي صدر أول رواية ديالو ف 2008، "سرير الاسرار"، و لّي لقات نجاح كبير ف لمغريب و دّول لعربية. لعالم رّوائي ديال الدامون فيه تخليطة زوينة بين الفانتازيا (الخيال و لأساطير) و تّاريخ و لواقع لمعاصر. تطوان و تّاريخ ديالها و لحومات شّعبية ديالها حاضرين بزاف ف لأعمال ديالو و كاتميز حتا ب لخطوط سّردية لمتوازية ف أوقات و أزمنة مختلفة.

 حياتو 
كبر البشير الدامون ف حومة شعبية ف تطوان و كان مبلي ب لقراية و لأدب من صغرو. كانت عندو محاولات أدبية ف شّباب ديالو و ب دّات ف لقصة لقصيرة و شّعر.

فاش وصل لجامعة قرا لقتيصاد و فاش تخرج خدم موظف ف لبوسطة. واخا خدم، كان باقي عندو طموح باش يحقق لحلم لأدبي ديالو، عاود لباك أدبي و عاود تقيد ف لجامعة ف كلية أصول الدين و من بعد كمل ف كلية الآداب و ختار الأدب الفرانساوي.

لقصة ديال أول رواية ديالو غريبة، حيت فاش سالاها عيا ما يقلب على شكون ينشرها و صيفط طلب ل وزارة تّقافة لمغريبية باش يستافد من "برنامج دعم الكتاب الأول" و ماتسوقوش ليه. زعم البشير وصيفط لكتاب ديالو ل دار نّشر لّبنانية "دار الآداب البيروتية"، لّي كاتعتابر من أقدم و أعرق ديور نّشر ف لعالم لعربي و لّي ما كاتنشرش ل من والا. و هاكا تنشرات "سرير الأسرار" ف 2008 و لّي لقات نجاح كبير ف دّول لعربية. ف 2013 تحولات ل فيلم سينمائي من إخراج الجيلالي فرحاتي.

 لكتوبا ديالو 

 سرير الأسرار: رواية، دار الآداب، بيروت، 2008.
 أرض المدامع: رواية، المركز الثقافي العربي، الدارلبيضا-بيروت، 2012.
 هديل سيدة حرة: رواية، المركز الثقافي العربي، الدارلبيضا-بيروت، 2015
 حكاية مغربية، رواية، المركز الثقافي العربي، الدارلبيضا-بيروت،2017.

 مصادر 

تصنيف:كتاتبيا مغاربا د لقرن 21
تصنيف:بيوغرافيا د رجال
تصنيف:زيادة ف لقرن 20
تصنيف:مقالات فيها مصدر و 3000 بايت
تصنيف:ناس تزادو ف تطوان